MILIJAN BRKIĆ navodno je ispitan u USKOK-u. Naime, ako su u odnosu na Blaža Curića ispitani svi predviđeni svjedoci, tada je ispitan trebao biti i Milijan Brkić. Informacija im je, piše Jutarnji, potvrđena neslužbeno, no nije bilo moguće doznati što je drugi čovjek HDZ-a točno rekao istražiteljima.

Prema informacijama koje oni posjeduju, Varga je navodno putem Messengera Brkiću poslao poruku s pitanjem treba li zaista uništiti sve podatke. Iako ga je zasad istražiteljima nepoznata osoba nazvala i upozorila da uništi sve hard diskove i sve stickove, on to nije učinio i policija je pronašla sve falsificirane poruke.

Podsjetimo, prije dva dana Županijski sud u Osijeku donio je odluku o produljenju pritvora za još dva mjeseca za Blaža Curića, Brkićevog kuma, te Franju Vargu, osumnjičenog krivotvoritelja.

Curiću je pritvor produljen zbog opasnosti od ponavljanja djela, a Vargi zbog opasnosti od ponavljanja, ali i zbog mogućnosti utjecanja na svjedoke.

Vargu se sumnjiči da je izradio lažnu SMS prepisku, a Curića da mu je javio da ga istražuje policija

Franju Vargu USKOK sumnjiči da je izradio lažnu SMS prepisku između bivšega glavnog državnog odvjetnika Dinka Cvitana i jednog suca koji je sudio Zdravku Mamiću i ostalima, a prema kojoj je Cvitan prije objave prvostupanjske presude pritiskom na suca tražio da donese osuđujuću presudu.

Tekst se nastavlja ispod oglasa

Zbog sumnje da je Vargi dojavio da je pod istražnim mjerama i da mu se sprema uhićenje, u istražnom zatvoru je i Blaž Curić, vozač potpredsjednika vlade Tomislava Tolušića i kum potpredsjednika HDZ-a Milijana Brkića.

Krajem studenoga u medijima su objavljeni detalji Vargina istražnog iskaza u kojem osim o svom odnosu s Mamićem govori i o suradnji s Karamarkom, Brkićem, bivšim savjetnikom predsjednice Republike Vladom Galićem, ali i nekadašnjim vlasnikom Agrokora Ivicom Todorićem. I Todorić je također ispitan u ovoj istrazi zbog sumnje da je Varga povezan s SMS prepiskom skupine Borg.

Bivši predsjednik HDZ-a Tomislav Karamarko dao je u utorak predvečer iskaz USKOK-u o aferi SMS, a za RTL je uoči svjedočenja rekao kako dolazi kao svjedok u ''slučaju Franje Varge'' s kojim su ga, tvrdi, upoznala dva prijatelja početkom 2017., u vrijeme kada više nije bio na funkciji predsjednika stranke ni potpredsjednika vlade.